Reidar Aulie
Store norske leksikon,Kunst og estetikk,Bildende kunst,Kunsthistorie,Norsk bildende kunst fra 1945 til 1990
Reidar Aulie, norsk maler. Han var elev av Christian Krohg i 1924 og Axel Revold i 1925–1926. Aulie foretok senere mange studiereiser, blant annet til Italia, Spania, Tunisia, Mexico og USA, og hadde dessuten mange opphold i Paris.
Aulie ble tidlig en av de ledende blant de malere som rundt 1930 tok opp sosiale, ofte tendenspregede motiver fra moderne storbyliv i sin kunst Tendens (1931). Han kretset alltid om «mannen i gata» og skildret ham med levende fortelleglede, med både medfølelse og humor og gjerne med et visst naivistisk anstrøk. I senere år utførte Aulie også en rekke dekorative arbeider, blant annet i flere folkeskoler (Stein 1938, Gamlebyen 1948, Bolteløkka 1953), og ved Tåsen gamlehjem (1940–1941), Christiania Spigerverk (1944–1945) og Oslo rådhus (1950).Aulie utgav Bjarne Ness (1932) og Moderne norsk malerkunst (1948). Han har også illustrert bøker, blant annet av Ingeborg Refling Hagen, Johan Borgen og Martin Andersen Nexø. Han ble i 1958 professor ved Statens kunstakademi; direktør (rektor) i perioden 1965–1971, og virket i en årrekke som kunstanmelder. Han er representert i Nasjonalmuseet/Nasjonalgalleriet med en rekke bilder.Han var bror av Andreas Aulie. Les mer i Store norske leksikon Reidar Aulie i Norsk biografisk leksikon Reidar Aulie i Norsk kunstnerleksikon Litteratur Borgen, Johan: Reidar Aulie, 1946 Høisæther, Ole Rikard: Reidar Aulie : kunst og kamp, 1998